הרב ליאור אנגלמן
מה זה, הספר הזה?

ישנו איזה ספר שמלווה את תודעת החיים היהודית לאורך כל הדרך. מין ספר כזה שבו נכתבים כל מעשינו, ספר שבו כל מאורעותינו נותנים את רישומם. הספר הזה מוזכר בפרקי אבות, "דע מה למעלה ממך, עין רואה, אוזן שומעת, וכל מעשיך בספר נכתבים" (אבות ב, א), הוא שב ותופס מקום דומיננטי במיוחד בימים הנוראים. אולי מדובר בספר אחד, אולי בשלושה ספרים, "שלושה ספרים נפתחים בראש השנה... צדיקים גמורים נכתבים ונחתמים לאלתר לחיים, רשעים גמורים נכתבים ונחתמים לאלתר למיתה, בינוניים תלויים ועומדים מראש השנה עד יום הכיפורים. זכו - נכתבו לחיים, לא זכו - נכתבו למיתה" (ראש השנה טז, ב). הספר הזה מופיע כמה פעמים בכתובים: "ועל ספרך כולם ייכתבו" (תהילים קלט, טז), "ימחו מספר חיים ועם צדיקים אל יכתבו" (שם סט, כט) "ויקשב ה' וישמע ויכתב ספר זיכרון לפניו ליראי ה' ולחושבי שמו" (מלאכי ג). 
אולי ריבונו של עולם הוא הכותב בספרים הללו ואולי האדם עצמו הוא החותם בו את רישומו, כפי שמופיע בפיוט הקדוש 'ונתנה תוקף': "ותפתח את ספר הזיכרונות. ומאליו ייקרא וחותם יד כל אדם בו". מכל מקום יש ספר המלווה את חיינו מראשיתם ועד אחריתם, ספר האנושות, ספרו של העולם.   
כאשר משה רבנו נלחם על המשך קיומו של עם ישראל לאחר חטא העגל הוא אומר לרבש"ע: "ועתה, אם תשא חטאתם, ואם אין - מחני מספרך אשר כתבת". רבש"ע משיב לו: מי אשר חטא לי, אמחנו מספרי".
מהו הספר הזה עליו מדבר משה רבנו? מהו הספר ממנו מבקש רבש"ע למחוק את אשר חטא לו? מהו הספר בו נכתב הכול?
הרש"ר הירש מבאר כך:
"את כל תכנית העולם שה' מגשים לאורך ההיסטוריה העולמית ניתן לתאר בדמות אותו 'ספר', שה' כתבו לפניו מבראשית, ואשר את תוכנו הוא מביא לידי הגשמה במרוצת הזמן. ב'ספר' הזה כתובים אפוא כל אותם האנשים שה' עושה אותם לכלים לביצוע תוכניתו. אכן בספר הזה ימצא מקום כל איש ואיש המקדיש את משך הזמן המצומצם של חייו לעבודת ה' באמונה לפי שיעור הכוחות המצומצמים העומדים לרשותו, והעושה את רצון ה' בחוג המצומצם של ד' אמותיו. בספר הזה שמור זכר כל דמעה ודמעה טהורה וכל מעשה ומעשה טהור, אף כל מחשבה טהורה. בספר הזה נתייחד מקום גם לחייו ולמעשיו של משה, וודאי לא בשורה האחרונה. 'מחני נא מספרך אשר כתבת' אין פירושו אפוא אלא זה: מחוק נא את שמי מבין שמות האנשים החשובים לפניך', שחררני נא מן הייעוד שהועדת לי בתוכנית עולמך'" (רש"ר הירש על התורה שמות לב, לב).

אם כן, על פי דבריו, הספר הוא תוכנית האב של העולם. כביכול, בכל שורה ושורה בספר יש הכנה לטביעת אצבעותיו של כל אדם לפי הציפייה ממנו. "וחותם יד כל אדם בו", האדם ממלא את חלקו בספר בעשייה. יש אשר ממלא את החלל הפנוי בספר, המייחל לטביעת אצבעו, בעשייה חיובית המקדמת את העולם, כך נחתם הוא בספרם של צדיקים. יש אשר חותם מעשיו עומד כנגד תנועת העולם כלפי ייעודו וכך רישומו בספר הינו רישום מעכב, שורתו שייכת לספרם של רשעים, ויש אשר מעשיו מורכבים וחותם ידו בספר הוא חותם הבינוניים.
דבר לא נעדר מן הספר הזה, מעשי איש ותחבולות אדם, ובראש השנה נקרא הספר מאליו לפני מלכו של עולם.
יהי רצון שנטביע חותם ידינו באופן הראוי לנו. יהי רצון שנכתב ונחתם עם כלל עם ישראל בספרם של צדיקים.

גרעין "אל-אור" מחפש מנהל  גרעין לשלושה חודשים.
דרישות התפקיד:
נסיון מעשי בניהול 
יחסי אנוש מעולים
עבודה בשעות גמישות